C 247/100
MT
Il-Ġurnal Uffiċjali tal-Unjoni Ewropea
29.6.2022
Imbagħad, il-korpi ta’ akkreditazzjoni jridu juru li huma kapaċi u kompetenti sabiex iwettqu l-akkreditazzjoni fl-oqsma differenti tal-valutazzjoni tal-konformità offruti minnhom.
Dawn l-attivitajiet huma stess huma ddeterminati minn numru ta’ standards armonizzati (bħall-EN ISO/IEC 17025 għal-laboratorji tal-ittestjar u tal-kalibrar, l-EN ISO/IEC 17020 għallkorpi ta’ spezzjoni jew l-EN ISO/IEC 17065 għall-korpi li jiċċertifikaw prodotti, servizzi u proċessi).
Barra minn hekk, l-evalwaturi pari għandhom jiżguraw li l-korp ta’ akkreditazzjoni jqis kwalunkwe rekwiżit ieħor fil-valutazzjonijiet tiegħu, li huwa rilevanti għall-attivitajiet speċifiċi ta’ valutazzjoni tal-konformità li jridu jitwettqu mill-korpi li huma jakkreditaw.
Dawn jistgħu jkunu r-rekwiżiti speċifiċi li jinsabu fl-iskemi ta’ valutazzjoni tal-konformità, inklużi skemi Ewropej u nazzjonali.
6.5.3.
Preżunżjoni ta’ konformità għall-korpi nazzjonali ta’ akkreditazzjoni
Jekk korp nazzjonali ta’ akkreditazzjoni jista’ juri bħala riżultat ta’ proċess ta’ evalwazzjoni bejn il-pari li jissodisfa r-rekwiżiti tal-istandard armonizzat rilevanti (273), huwa preżunt li jissodisfa r-rekwiżiti għall-korpi nazzjonali ta’ akkreditazzjoni li huma elenkati fl-Artikolu 8 tar-Regolament.
Aktar importanti minn hekk - u dan huwa ta’ importanza speċifika fl-isfera regolatorja - jekk korp nazzjonali ta’ akkreditazzjoni li jkun għadda b’suċċess minn evalwazzjoni bejn il-pari għal attività speċifika ta’ valutazzjoni talkonformità, l-awtoritajiet nazzjonali huma obbligati jaċċettaw iċ-ċertifikati ta’ akkreditazzjoni maħruġin minn dan il-korp, kif ukoll kwalunkwe attestazzjoni (eż. test jew rapporti ta’ spezzjoni, ċertifikati) maħruġa mill-korpi ta’ valutazzjoni talkonformità akkreditati minn dan il-korp ta’ akkreditazzjoni.
6.5.4.
Ir-rwol tal-EA fl-appoġġ u fl-armonizzazzjoni tal-prattika ta’ akkreditazzjoni fl-Ewropa kollha
B’segwitu għar-rwol tal-EA bħala l-organizzazzjoni li hija responsabbli mill-evalwazzjoni bejn il-pari tal-korpi nazzjonali ta’ akkreditazzjoni, jeħtieġ li jinkiseb approċċ koerenti u ekwivalenti lejn l-akkreditazzjoni li mbagħad jirrikjedi r-rikonoxximent reċiproku u l-aċċettazzjoni tal-attestazzjonijiet ta’ valutazzjoni tal-konformità.
Dan ifisser li l-EA għandha tiffaċilita approċċ komuni lejn il-prattika ta’ akkreditazzjoni u lejn l-istandards armonizzati u r-rekwiżiti li jistgħu jinsabu fi kwalunkwe skema settorjali.
Għalhekk, bl-involviment tal-partijiet kollha kkonċernati bħal partijiet interessati u awtoritajiet nazzjonali, l-EA trid tiżviluppa gwida trasparenti li l-membri tagħha jridu jirrispettaw meta jwettqu l-akkreditazzjoni.
6.6.
Akkreditazzjoni transkonfinali
Il-possibbiltà li korp ta’ valutazzjoni tal-konformità jitlob akkreditazzjoni minn korp nazzjonali ta’ akkreditazzjoni fi Stat Membru ieħor hija permessa biss f’numru limitat ta’ każijiet.
Skont l-Artikolu 7(1) tar-Regolament (KE) Nru 765/2008, il-korpi ta’ valutazzjoni tal-konformità kemm ta’ partijiet terzi jew tal-ewwel parti/ interni, huma meħtieġa li jitolbu akkreditazzjoni mill-korp nazzjonali ta’ akkreditazzjoni tal-Istat Membru li jkunu stabbiliti fih.
Din ir-regola tippermetti xi eċċezzjonijiet: il-possibbiltà li korp ta’ valutazzjoni talkonformità jitlob akkreditazzjoni lil korp tal-akkreditazzjoni nazzjonali fi Stat Membru ieħor hija limitata għal każijiet li fihom — ma hemm l-ebda korp nazzjonali ta’ akkreditazzjoni fl-Istat Membru proprju tagħha u l-ebda korp nazzjonali ta’ akkreditazzjoni li jista’ jsir rikors għalih [l-Artikolu 7(1)(a)], — il-korp nazzjonali ta’ akkreditazzjoni ma joffrix is-servizz ta’ akkreditazzjoni mitlub [l-Artikolu 7(1)(b)], — il-korp nazzjonali ta’ akkreditazzjoni ma jkunx irċieva eżitu pożittiv fil-valutazzjoni bejn il-pari fir-rigward tal-attività ta’ valutazzjoni tal-konformità li għaliha tintalab l-akkreditazzjoni, jiġifieri l-korp nazzjonali ta’ akkreditazzjoni ma huwiex firmatarju tal-Ftehim Multilaterali tal-EA għall-akkreditazzjoni tal-attività ta’ valutazzjoni tal-konformità kkonċernata [l-Artikolu 7(1)(c)].
L-Artikolu 7(1) tar-Regolament huwa marbut mill-qrib u huwa konsegwenza loġika tal-prinċipju tan-nonkompetizzjoni.
(273) ISO/IEC 17011.